กระทรวงอุตสาหกรรม ขยายศูนย์ ITC เปิดหน่วยบริการใหม่ช่วยเหลือผู้ประกอบการในพื้นที่ จ.ลำปาง
กระทรวงอุตสาหกรรม โดยกรมส่งเสริมอุตสาหกรรม ขยายศูนย์ ITC เปิดหน่วยบริการใหม่ช่วยเหลือผู้ประกอบการในพื้นที่ จังหวัดลำปาง

กระทรวงอุตสาหกรรม โดยกรมส่งเสริมอุตสาหกรรม เดินหน้าขับเคลื่อนแผนพัฒนาเทคโนโลยีและนวัตกรรม ขานรับนโยบายรัฐบาลในการปฏิรูปประเทศไทยเข้าสู่ยุค 4.0 ทำการจัดตั้งเปิดศูนย์ปฏิรูปอุตสาหกรรมแห่งอนาคต (Industry Transformation Center หรือ ITC ) ประจำ จ.ลำปาง ซึ่งได้ทำการเปิดศูนย์บริการแห่งใหม่ขึ้น ณ ที่อาคารทำการศูนย์พัฒนาอุตสาหกรรมเซรามิค ตำบลศาลา อำเภอเกาะคา จังหวัดลำปาง โดยได้รับเกียรติจาก นายสมชาย หาญหิรัญ รัฐมนตรีช่วยว่าการกระทรวงอุตสาหกรรม มาเป็นประธานในพิธีตัดริบบิ้น เปิดศูนย์ปฏิรูปอุตสาหกรรม จ.ลำปาง อย่างเป็นทางการ พร้อมได้ร่วมพบปะเยี่ยมเยือนพนักงาน เจ้าหน้าที่ ข้าราชการหน่วยงานในสังกัดกระทรวงอุตสาหกรรม ประจำเขตพื้นที่ส่วนภูมิภาคเพื่อเป็นขวัญและกำลังใจ โดยมี นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม เดินทางลงพื้นที่ร่วมกับ นายทรงพล สวาสดิ์ธรรม ผู้ว่าราชการจังหวัดลำปาง นำทีมผู้บริหาร ข้าราชการ เจ้าหน้าที่ หน่วยงานในสังกัดกระทรวงอุตสาหกรรมใน จ.ลำปาง ร่วมให้การต้อนรับ โดยมีคณะผู้บริหาร หัวหน้าส่วนราชการ จากหน่วยงานองค์กรภาคส่วนต่างๆ ทั้งภาครัฐ รัฐวิสาหกิจ และภาคธุรกิจเอกชนในเขตพื้นที่จังหวัดลำปางและจังหวัดใกล้เคียง มาร่วมแสดงความยินดี และร่วมเป็นเกียรติในพิธีเปิดศูนย์ปฏิรูปอุตสาหกรรม จ.ลำปาง จำนวนมาก 

สำหรับศูนย์ปฏิรูปอุตสาหกรรมประจำ จ.ลำปาง ทางกรมส่งเสริมอุตสาหกรรม ได้ดำเนินการจัดตั้งขึ้น เพื่อเป็นจุดเริ่มต้นในการเดินหน้าปรับเปลี่ยนโครงสร้างประเทศไทยไปสู่เศรษฐกิจใหม่ที่ขับเคลื่อนด้วยนวัตกรรม ตามกรอบนโยบายรัฐบาลไทยแลนด์ 4.0 และยุทธศาสตร์ชาติ 20 ปี โดยศูนย์ปฏิรูปอุตสาหกรรม จะทำหน้าที่เป็นศูนย์กลางในการเชื่อมโยงผู้ประกอบการ ผู้ผลิต นวัตกรรม และงานวิจัย เข้าไว้ด้วยกัน โดยรัฐมนตรีช่วยว่าการกระทรวงอุตสาหกรรม ได้กล่าวว่า การจัดตั้งศูนย์ปฏิรูปอุตสาหกรรม ICT เพื่อเป็นการรองรับกับการเปลี่ยนแปลงของเทคโนโลยีในยุคปัจจุบันที่มีการก้าวหน้าไปอย่างรวดเร็ว ทั้งนี้ เพื่อจะช่วยเหลือสนับสนุนผู้ประกอบการในพื้นที่ชุมชน ให้สามารถก้าวทันตามความเปลี่ยนแปลง มีการยกระดับและพัฒนาธุรกิจการค้าไปสู่เชิงพาณิชย์ด้วยนวัตกรรม เทคโนโลยี และความคิดสร้างสรรค์ ภายใต้ความร่วมมือของหน่วยงานภาครัฐ ภาคเอกชน ที่จะประสานพลังกันขับเคลื่อนให้ภาคอุตสาหกรรมเป้าหมายในพื้นที่ พัฒนาไปสู่ระบบเศรษฐกิจใหม่ตามนโยบายของรัฐบาล โดยที่ศูนย์ปฏิรูปอุตสาหกรรมแห่งนี้ จะดำเนินงานให้บริการในเรื่องต่างๆ อาทิเช่น การเป็นศูนย์บริการด้านข้อมูลของผู้ประกอบการ เพื่อการเชื่อมโยงจับคู่ทางธุรกิจ, การบริการให้คำปรึกษาแนะนำแก้ไขปัญหาตามประเด็นความต้องการของผู้ประกอบการเพื่อพัฒนาผลิตภัณฑ์ ทั้งการออกแบบ การพัฒนาปรับเปลี่ยนธุรกิจ การจัดหาแหล่งทุนและเครื่องมือทางด้านการเงินต่างๆ, การให้บริการเครื่องมือและอุปกรณ์ ทั้งเครื่องมือตรวจวัดคุณภาพวัตถุดิบ เครื่อง 3D Printing 3D Scanning, การให้บริการห้องสมุดเพื่อจุดประกายความคิดด้านการออกแบบ, การบริการพื้นที่ทำงานสำหรับการสร้างสรรค์ผลงานผลิตภัณฑ์ต้นแบบ, การบริการสถานที่สำหรับจัดแสดงนิทรรศการผลงานด้านการออกแบบที่ได้รับการพัฒนาแล้ว และการบริการสถานที่สำหรับการประชุม สัมมนา ฝึกอบรม เป็นต้น 

ทั้งนี้ ในส่วนของจังหวัดลำปาง ผู้ประกอบการธุรกิจส่วนใหญ่เป็นผู้ประกอบการอุตสาหกรรมด้านเซรามิค ซึ่งจะต้องได้รับการสนับสนุนทำการเปลี่ยนแปลงพัฒนารูปแบบผลิตภัณฑ์ด้วยเช่นกัน โดยรัฐมนตรีช่วยว่าการกระทรวงอุตสาหกรรม  กล่าวเพิ่มเติมว่า สินค้าเซรามิคของจังหวัดลำปาง เป็นสินค้าที่ยังคงมีผู้บริโภคให้ความสนใจอยู่มาก เนื่องจากเป็นผลิตภัณฑ์สินค้าที่มีอัตลักษณ์เป็นของตนเอง โดดเด่นสะดุดตาด้วยรูปแบบลวดลายของผลิตภัณฑ์ที่ยังอิงกับวิถีชีวิต วัฒนธรรมและประเพณี เพียงแต่ต้องพัฒนาในเรื่องของการผสมผสานนำเทคโนโลยีเข้ามาช่วยพัฒนา ทั้งในเรื่องของเนื้อดิน เพื่อช่วยในเรื่องของการขึ้นรูปผลิตภัณฑ์ให้ง่ายขึ้น พัฒนาในเรื่องการออกแบบรูปทรงให้ผลิตภัณฑ์มีรูปแบบที่ทันสมัยน่าสนใจ แต่ใช้เนื้อดินน้อยเพื่อเพิ่มความบางและเบา ซึ่งจะสามารถสร้างแรงดึงดูดแก่ผู้บริโภคทั้งกลุ่มผู้บริโภคเดิมและกลุ่มผู้บริโภคใหม่ได้